Vier vas wat glo skoolmeisies verkragArgieffoto Vier mans is oor die naweek in hegtenis geneem nadat hulle glo twee skoliere van Hoërskool Hilary in Pienaar, Mpumalanga, onlangs ná skool ontvoer en verkrag het. “Die twee slagoffers, onderskeidelik 20 en 21 jaar oud, was op 22 Mei ná skool op pad huis toe, toe die vier gewapende mans hulle glo ontvoer en verkrag het,” het brig. Selvy Mohlala, ŉ polisiewoordvoerder, Dinsdag gesê. “Die slagoffers het nie hul aanvallers geken nie en ná goeie ondersoekwerk van die polisie se speurtak is die verdagtes oor die naweek in hegtenis geneem.” Drie van die verdagtes, tussen 24 en 29 jaar oud, is Vrydagaand by hul onderskeie woonplekke in Thekwana South buite Nelspruit aangekeer. Die vierde verdagte is Sondagaand in dieselfde omgewing in hegtenis geneem. Die eerste drie verdagtes het reeds Maandag in die Kabokweni-landdroshof verskyn. Die vierde verdagte verskyn binnekort in dieselfde hof. Die mans word van verkragting en ontvoering aangekla.